Sonder geld is water-meesterplan ‘nutteloos’(Argieffoto) Die VF Plus sê hoe groter die waterkrisis in Suid-Afrika word, hoe duideliker blyk die ANC se onvermoë om dié lewensbedreigende krisis te bestuur. “Die adjunkminister van water en sanitasie, David Mahlobo, het vandeesweek erken die meesterplan vir die aanpak van die waterkrisis in Suid-Afrika, soos vroeër deur minister Lindiwe Sisulu aangekondig, is onbefonds. Daar is dus geen begroting vir die implementering van die plan nie,” het Fanie du Toit, ŉ VF Plus-lid van die Nasionale Raad van Provinsies (NRP), gesê. “Minister Sisulu het ook ŉ gulde geleentheid laat verbygaan deur nie die grootste watervermorsers, naamlik munisipaliteite wat nie lekkasies herstel nie, voor stok te kry nie.” Du Toit het gesê die minister se onbefondse meesterplan wys opnuut hoe onkundig die ANC oor die waterkrisis in die land is. “Nie net bied haar plan weinig nuwe oplossings nie, maar dit is onrealisties met planne, soos om nuwe boorgate te sink, terwyl Suid-Afrika se grondwater reeds onder druk verkeer. “Die plan is bloot ŉ verslag van wat Suid-Afrika reeds weet: dat daar ŉ droogteprobleem is waaraan die regering weinig kan doen.” Hy sê die minister vra gewone Suid-Afrikaners om water spaarsaam te gebruik, terwyl daar geen plan is vir dié miljoene liters water wat verlore gaan weens ŉ gebrek aan instandhouding en herstelwerk nie. “Die lekkasies dra daartoe by dat bruikbare water bloot verlore gaan. Daarom is die vraag na water hoër as die beskikbaarheid daarvan. ANC-munisipaliteite skep effektief ŉ unieke droogte wat gekeer kon word indien die ANC basiese dienste gelewer het. “Indien die ANC daadwerklik daartoe verbind was om oplossings vir die droogte te kry, sou haar plan aksiestappe uitgestippel het om munisipaliteite se waterverliese te keer. Die minister se planne van waterbeperkings en besparingstariewe, droogtemaatreëls en die herverbruik van water is belangrik, maar gee nie aandag aan die ware oorsaak van Suid-Afrika se waterkrisis nie,” het Du Toit gesê. Die party sê hy het reeds in dié verband ŉ mosie by die NRP ingedien wat eis dat die interministeriële komitee vir dienslewering waterverliese deur munisipaliteite ondersoek. Die komitee moet daaroor verslag doen en oplossings bied om waterverliese te keer.